VENDIM
Nr. 130, datë 28.3.2023

PËR FILLIMIN E FUNKSIONIMIT TË GJYKATËS SË SHKALLËS SË PARË TË JURIDIKSIONIT TË PËRGJITHSHËM DURRËS

Këshilli i Lartë Gjyqësor, mbështetur në nenet 135, pika 1, 147, pika 1, 147/a, shkronja “ë” të Kushtetutës së Republikës së Shqipërisë, nenet 13 dhe 66 të Ligjit nr. 98/2016 “Për organizimin e pushtetit gjyqësor në Republikën e Shqipërisë” i ndryshuar, nenin 44 të Ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, i ndryshuar, si dhe nenin 61, paragrafi 2, shkronja “ë” të Ligjit nr. 115/2016 “Për organet e qeverisjes së sistemit të drejtësisë”, i ndryshuar, me propozim të Komisionit të Planifikimit Strategjik, Administrimit dhe Buxhetit, 

VENDOSI:

SEKSIONI I
DISPOZITA TË PËRGJITHSHME

Neni 1
Emërtimi dhe selia 

1. Gjykata e Rrethit Gjyqësor Durrës emërtohet Gjykata e Shkallës së Parë e Juridiksionit të Përgjithshëm Durrës.
2. Gjykata e Shkallës së Parë e Juridiksionit të Përgjithshëm Durrës fillon funksionimin më datë 1.5.2023.
3. Selia e Gjykatës së Shkallës së Parë të Juridiksionit të Përgjithshëm Durrës është në Durrës, në adresën: Lagja nr.2, Rruga “Aleksandër Goga”.
4. Gjykata e Rrethit Gjyqësor Kavajë, ndërpret veprimtarinë më datë 30.4.2023.

SEKSIONI II
ORGANIZIMI DHE FUNKSIONIMI I GJYKATËS SË SHKALLËS SË PARË TË 
JURIDIKSIONIT TË PËRGJITHSHËM DURRËS

Neni 2
Gjyqtarët e Gjykatës së Shkallës së Parë të Juridiksionit të Përgjithshëm Durrës

1. Numri i gjyqtarëve të Gjykatës së Shkallës së Parë të Juridiksionit të Përgjithshëm Durrës përcaktohet me akt të veçantë të Këshillit të Lartë Gjyqësor.
2. Gjyqtari i emëruar/caktuar në një pozicion të përhershëm/të përkohshëm në Gjykatën e Rrethit Gjyqësor Durrës qëndron në pozicion në strukturën e Gjykatës së Shkallës së Parë të Juridiksionit të Përgjithshëm Durrës.
3. Gjyqtari i emëruar/caktuar në një pozicion të përhershëm në Gjykatën e Rrethit Gjyqësor Kavajë, të cilit i suprimohet pozicioni për shkak të riorganizimit gjyqësor, transferohet në pozicion të përhershëm në strukturën e Gjykatës së Shkallës së Parë të Juridiksionit të Përgjithshëm Durrës.
4. Pozicionet e shpallura për lëvizje paralele në Gjykatën e Rrethit Gjyqësor Durrës, për të cilat në datën 1.5.2023 nuk ka përfunduar ende procedura e lëvizjes paralele, konsiderohen pozicione të lira të përhershme në strukturën e Gjykatës së Shkallës së Parë të Juridiksionit të Përgjithshëm Durrës. Këshilli i Lartë Gjyqësor pas datës 1.5.2023 vijon procedurat e papërfunduara për llogari të Gjykatës së Shkallës së Parë të Juridiksionit të Përgjithshëm Durrës. 

SEKSIONI III
ORGANET E ADMINISTRIMIT GJYQËSOR

Neni 3
Organet e administrimit gjyqësor

1. Kryetari i Gjykatës së Shkallës së Parë të Juridiksionit të Përgjithshëm Durrës zgjidhet nga Këshilli i Lartë Gjyqësor sipas përcaktimit të ligjit “Për statusin e gjyqtarëve dhe prokurorëve në Republikën e Shqipërisë”, i ndryshuar. 
2. Në mungesë të kryetarit të Gjykatës së Shkallës së Parë të Juridiksionit të Përgjithshëm Durrës, kompetencat ushtrohen nga zëvendëskryetari i gjykatës deri në zgjedhjen e kryetarit.
3. Zëvendëskryetari në detyrë i Gjykatës së Rrethit Gjyqësor Durrës qëndron në detyrën e zëvendëskryetarit të Gjykatës së Shkallës së Parë të Juridiksionit të Përgjithshëm Durrës deri në përfundim të mandatit, me përjashtim të rasteve kur ka shkaqe për mbarimin e statusit të magjistratit.
4. Kancelari në detyrë i Gjykatës së Rrethit Gjyqësor Durrës qëndron në detyrën e kancelarit të Gjykatës së Shkallës së Parë të Juridiksionit të Përgjithshëm Durrës deri në emërimin e kancelarit të ri të kësaj gjykate, sipas ligjit.
5. Këshilli i Gjykatës së Shkallës së Parë të Juridiksionit të Përgjithshëm Durrës, deri në zgjedhjen e kryetarit dhe emërimin e kancelarit, përbëhet nga zëvendëskryetari, kancelari në detyrë dhe gjyqtari me përvojën profesionale më të gjatë si gjyqtar në datën e fillimit të funksionimit të Gjykatës së Shkallës së Parë të Juridiksionit të Përgjithshëm Durrës.

SEKSIONI IV
ADMINISTRIMI I BRENDSHËM GJYQËSOR

Neni 4
Administrata gjyqësore

1. Administrata gjyqësore e Gjykatës së Rrethit Gjyqësor Durrës, e përbërë nga punonjësit që ushtrojnë shërbimet gjyqësore, administrative dhe mbështetëse sipas përcaktimit të ligjit, vijon të ushtrojë veprimtarinë pranë Gjykatës së Shkallës së Parë të Juridiksionit të Përgjithshëm Durrës dhe nuk i nënshtrohet procesit të ristrukturimit. 
2. Administrata gjyqësore e Gjykatës së Rrethit Gjyqësor Kavajë i nënshtrohet procesit të ristrukturimit.
3. Këshilli i Lartë Gjyqësor përcakton me akt të veçantë krijimin dhe funksionimin e Komisionit të Ristrukturimit, sipas ligjit.
4. Rregullat standarde për strukturën dhe organika e administratës gjyqësore të Gjykatës së Shkallës së Parë të Juridiksionit të Përgjithshëm Durrës, përcaktohen me akt të veçantë të Këshillit të Lartë Gjyqësor.

SEKSIONI V
TRANSFERIMI DHE MENAXHIMI I ÇËSHTJEVE GJYQËSORE

Neni 5
Transferimi i çështjeve gjyqësore

1. Çështjet gjyqësore të regjistruara në gjykatat e rrethit gjyqësor Durrës dhe Kavajë deri në datën 30.4.2023, por që nuk kanë përfunduar sipas ligjit, transferohen në Gjykatën e Shkallës së Parë të Juridiksionit të Përgjithshëm Durrës. 
2. Çështjet gjyqësore që transferohen në Gjykatën e Shkallës së Parë të Juridiksionit të Përgjithshëm Durrës, regjistrohen në regjistrat manualë dhe sistemin elektronik të menaxhimit të çështjeve ICMIS. 
3. Për zbatimin e pikës 1 dhe 2 të këtij neni ngarkohet Departamenti i Administrimit të Gjykatave dhe Teknologjisë së Informacionit pranë Këshillit të Lartë Gjyqësor.  

Neni 6
Menaxhimi i çështjeve gjyqësore

Çështjet gjyqësore të transferuara në Gjykatën e Shkallës së Parë të Juridiksionit të Përgjithshëm Durrës nuk i nënshtrohen rindarjes me short. Këto çështje vijojnë të shqyrtohen nga i njëjti trup gjykues.

SEKSIONI VI
PËRGJEGJËSITË BUXHETORE DHE FINANCIARE

Neni 7
Përgjegjësitë buxhetore dhe financiare

Gjykata e Shkallës së Parë e Juridiksionit të Përgjithshëm Durrës, brenda muajit maj 2023, mbështetur në legjislacionin në fuqi, përmbush të gjitha detyrimet dhe përgjegjësitë që rrjedhin nga mbyllja më datë 30.4.2023 e aktivitetit ekonomiko-financiar të Gjykatës së Rrethit Gjyqësor Kavajë. 

Neni 8
Hyrja në fuqi e vendimit

Ky vendim hyn në fuqi me botimin në Fletoren Zyrtare.

PËR KËSHILLIN E LARTË GJYQËSOR
KRYETARE

